A Bizottsághoz 2015 és 2016 folyamán 20 kérelem érkezett be az alábbi 11 tagállamból: Belgium, Észtország, Finnország, Franciaország, Görögország, Hollandia, Írország, Németország, Olaszország, Svédország és Spanyolország. Észtország első alkalommal nyújtott be EGAA-finanszírozás iránti kérelmet, a másik 10 tagállam korábban már nyújtott be EGAA-finanszírozás iránti kérelmet. A kérelmek részleteit az 1. táblázat tartalmazza.

Az EGAA pénzügyi hozzájárulások lezárására vonatkozó eljárásokat az 1309/2013/EU rendelet 18. cikke határozza meg. A 2009 és 2015. között végrehajtott 34 intézkedés 2015-ben és 2016-ban lezárult. A kérelmek részletei a melléklet 3. táblázatában szerepelnek.

Egy EGAA-kérelem akkor zárul le, amikor az összes szükséges információt tartalmazó zárójelentést megküldték a Bizottság részére, minden fennálló visszatérítés kifizetésre került, valamint a tagállamnak és a Bizottságnak nem marad egyéb tennivalója, mint az a kötelezettsége, amely szerint minden igazoló dokumentumot további három évig meg kell őrizniük a Bizottság és a Számvevőszék számára (1309/2013/EU rendelet 21. cikkének (5) bekezdése).

A lezárt esetek költségvetésének végrehajtási aránya átlagosan 57,6 % volt, a 9 %-os felhasználástól a költségvetés teljes felhasználásáig terjedő eltérésekkel. Az érintett 34 kérelemre vonatkozóan a Bizottságnak visszatérített felhasználatlan pénzeszközök teljes összege 60 573 926 EUR-t tett ki (az érintett 34 kérelemhez biztosított EGAA-hozzájárulás 42,4 %-a). A Bizottság továbbra is útmutatással szolgál a tagállamoknak a végrehajtási arány javításához.

A tagállamok több okból nem használták fel teljesen a megítélt összegeket. Ugyan a tagállamokkal szemben ismételt elvárás, hogy reális költségvetési irányszámokat nyújtsanak be a személyre szabott szolgáltatásokat tartalmazó koordinált intézkedéscsomagra vonatkozóan, előfordulhat, hogy a tervezés nem pontos vagy megalapozott. Az elején túl nagy biztonsági ráhagyással számoltak, ami a végén feleslegesnek bizonyult. A tervezési szakaszban túlbecsülték azon munkavállalók számát, akik részt kívánnak venni a javasolt intézkedésekben. Egyes munkavállalók olcsóbb vagy rövidebb időtartamú intézkedéseket választottak a drágábbak vagy hosszabbak helyett, vagy az eredetileg becsültnél hamarabb találtak új állást. A kiadások alacsony szintjének további oka az volt, hogy az intézkedések végrehajtását késve kezdték meg, és nem használták ki annak a lehetőségét, hogy a személyre szabott szolgáltatási csomag megvalósítása során rugalmasan átcsoportosítsák a forrásösszegeket a különböző költségvetési tételek között.

A tapasztalat növekedésével az intézkedések pénzügyi tervezésének optimalizálása és a 24 hónapos időszak során történő munkavállalói részvétel előrejelzésének pontosabb megítélése várható. A Bizottság úgy véli, hogy az EGAA-finanszírozás az érintett területre történő megérkezésének időzítése, a különféle koordinációs és végrehajtó szervezetek kapacitása, valamint az országos és a regionális/helyi szint közötti kommunikáció minősége is javulóban van. A tagállamok most már azt a lehetőséget is jobban kihasználják, hogy felülvizsgálják költségvetésüket, és átcsoportosítsák a forrásokat a különféle intézkedések és/vagy végrehajtási kiadások között. A Bizottság most a tagállamokat arra is felkéri, hogy a kérelmezési szakaszban vizsgálják felül a költségvetést. Végül az uniós intézmények is jelentős erőfeszítéseket tesznek a döntéshozatali eljárások, valamint az EGAA-támogatások kifizetési eljárásainak felgyorsítására a rendelkezésre álló idő és források optimális felhasználása érdekében. Az 1309/2013/EU rendelet nagyon szigorú határidőket szab meg az EGAA-kérelmek és a költségvetési eljárás értékelése tekintetében annak érdekében, hogy a források hamarabb elérhetővé váljanak. A pénzbeli hozzájárulás korlátain belül a tagállamok a végrehajtás ideje alatt új költségvetést és – amennyiben a Bizottság azt jóváhagyja – új támogatható intézkedéseket vezethetnek be.

3.7. A Bizottság által végzett technikai segítségnyújtási tevékenységek

3.7.1. Információnyújtás és nyilvánosság: Internetes oldal

Az 1309/2013/EU rendelet 12. cikkének (2) bekezdése értelmében a Bizottság a Közösség valamennyi nyelvén rendelkezésre álló internetes oldalt hoz létre, amely információkat tartalmaz az Alapról, útmutatást ad a kérelmek benyújtásához, valamint frissített információkkal szolgál az elfogadott és elutasított kérelmekről, kiemelve a költségvetési hatóság szerepét.

A Bizottság által felállított EGAA internetes oldalt 2015-ben és 2016-ban releváns információkkal rendszeresen frissítették.

3.7.2. A tagállami hatóságokkal és az EGAA végrehajtásában érdekelt felekkel folytatott találkozók

Az Európai Globalizációs Alkalmazkodási Alapot a tagállamokban képviselő kapcsolattartók szakértői csoportjának 15., 16., 17. és 18. ülésére 2015 márciusában és októberében, illetve 2016 márciusában és októberében került sor. Mindegyik ülés részben a folyamatban lévő és tervezett EGAA-kérelmek, a közös alapkezelő rendszer (SFC2014), a 2014 és 2020 közötti EGAA-ra vonatkozó félidős értékelés, jogi és könyvvizsgálati kérdések, valamint számos egyéb napirendi pont megvitatásával telt.

Három hálózatépítési szemináriumot szerveztek 2015-ben és 2016-ban. A szemináriumokon az EGAA technikai segítségnyújtása felhasználásával, a 2014 és 2020 közötti EGAA-ra vonatkozó félidős értékelés folyamatával, valamint a nemzeti hatóságok e folyamatban betöltött szerepével és az elbocsátott munkavállalók motivációs stratégiájával foglalkoztak. A szemináriumokat továbbá projektlátogatásokkal egészítették ki, ami lehetőséget teremtett a tapasztalatok azonos szinten történő kicserélésére és a kedvezményezettekkel való találkozásra. Mindhárom szemináriumon számos tagállami képviselő, érdekelt fél és EGAA végrehajtó szerv vett részt.

3.7.3. Tudásbázis létrehozása

2014-ben a Bizottság a folyamat egyszerűsítése céljából az EGAA-t beemelte a Bizottság és a tagállamok kommunikációs informatikai rendszerébe, a közös alapkezelés céljaira szolgáló SFC2014 rendszerbe. 2015 áprilisa óta a tagállamok ezt a rendszert használják, hogy online kérelmeiket egy irányított jelentkezési eljáráson keresztül tudják benyújtani. Ez több helyes és hiánytalan kérelem benyújtását eredményezi, mivel a platform lehetőséget teremt a tagállamoknak arra, hogy az adatokat a Bizottsággal még a kérelem hivatalos benyújtása előtt megosszák. Ez továbbá megkönnyíti az adatok összegyűjtését és feldolgozását, valamint meggyorsítja az EGAA-eredmények jelentését. A továbbfejlesztett eljárás hozzájárult ahhoz, hogy lecsökkentse az egyes tagállamok kérelmének benyújtásától a Bizottság által az Európai Parlamentnek és a Tanácsnak benyújtott javaslat elfogadásáig terjedő időt.

2016 augusztusától egy EGAA-zárójelentési modul is elérhetővé vált az SFC2014 rendszerben, és a tagállamok már meg is kezdték a 2014 és 2020 közötti programozási időszakra vonatkozó zárójelentéseik benyújtását az SFC2014-en keresztül. Az SFC2014-ben elérhető további lehetőségek az alábbiakat foglalják magukban: adatszolgáltatási modul kialakítása (Infoview), a kérelmek visszavonásának lehetősége, valamint a Bizottság lehetősége arra, hogy közvetlenül az SFC2014-ből az Európai Parlament és a Tanács határozatára, illetve bizottsági végrehajtási határozatra irányuló javaslattervezetet hozzon létre (az ebben szereplő adatok tekintetében).

3.7.4. A 2014 és 2020 közötti EGAA-ra vonatkozó félidős értékelés

Az 1309/2013/EU rendelet 20. cikkével összhangban a Bizottságnak 2017. június 30-ig saját kezdeményezésére el kell végeznie az EGAA félidős értékelését. 2015-ben a Bizottság keretszerződés alapján, közbeszerzési eljárás keretében kiválasztotta a külső szolgáltatót. Az alvállalkozót egy értékelő tanulmány 2016 folyamán történő elkészítésével, valamint az értékelési kérdésekre megállapítások, következtetések és ajánlások formájában válaszokat kínáló jelentés benyújtásával bízták meg. A jelentést az egyedi esetekről (esetjelentések) információkat szolgáltató mellékleteknek is kísérnie kellett.

A jelentés a következtetések levonása érdekében mennyiségi és minőségi információkat is felhasznál és számos különböző információforrásra támaszkodik.

A Bizottság 2016 decemberében elfogadta e jelentés végleges változatát.